﻿ Միջնորդների հայտարարությունը տեղափոխել է Անվտանգության խորհրդի նիստը Արցախ
Միջնորդների հայտարարությունը տեղափոխել է Անվտանգության խորհրդի նիստը Արցախ
19:20 - 11/Մարտի/2019
Արցախյան հակամարտության կարգավորման շուրջ բանակցությունները մտնում են մի նոր, կարևոր ու միաժամանակ վտանգավոր փուլ։ Հայաստանի ու Ադրբեջանի ղեկավարների հանդիպմանն ընդառաջ ԵԱՀԿ Մինսի խմբի համանախագահները հանդես են եկել հայտարարությամբ, որտեղ ներկայացված է ոչ հայանպաստ դիրքորոշում։
Ըստ հայտարարության, կարգավորումը պետք է ներառի հետևյալ տարրերը․ Լեռնային Ղարաբաղի շրջակա տարածքների վերադարձ Ադրբեջանի վերահսկողության ներքո, միջանկյալ կարգավիճակ Լեռնային Ղարաբաղի համար, որը անվտանգության և ինքնակառավարման երաշխիքներ կտրամադրի, Հայաստանն ու Լեռնային Ղարաբաղը կապող միջանցք, Լեռնային Ղարաբաղի վերջնական իրավական կարգավիճակի ապագա հստակեցում իրավականորեն պարտադիր կամքի արտահայտման միջոցով, բոլոր ներքին տեղահանված անձանց ու փախստականների՝ բնակության նախկին վայրեր վերադառնալու իրավունք, ինչպես նաև միջազգային անվտանգության երաշխիքներ, որը կներառի նաև խաղաղապահ գործողություն:
Պաշտոնական Երևանը, վարելով «ջայլամի» քաղաքականություն, «բնական» և «սովորական» է որակել միջնորդների հայտարարությունը։ ՀՀ ԱԳՆ-ի պատասխանը չի ուշացել, բայց եղել է լղոզված ու «հարմարվող»։
«Հայաստանը մշտապես բարձրաձայնել է իր հանձնառությունը և սատարել է ԵԱՀԿ Մինսկի խմբի համանախագահության հովանու ներքո հիմնախնդրի բացառապես խաղաղ կարգավորմանը, որում մեր առաջնահերթություններն են Արցախի անվտանգությունն ու կարգավիճակը: Մեր այդ հանձնառության վառ ապացույցներից է, որ Հայաստանում տեղի ունեցած թավշյա հեղափոխությունից հետո խաղաղության գործընթացը ոչ թե կասեցվեց, այլ` նոր դինամիկա ստացավ», - ասված է ԱԳՆ մեկնաբանության մեջ:
Պաշտոնական Բաքուն առանձնացրել է իր համար ձեռնտու պահերը, նշելով, որ հայտարարությունը ազդանշան էր՝ ուղղված Հայաստանին «և մենք դա ողջունում ենք», ապա շարունակում՝ «փորձերը ներգրավելու մեր երկրի գրավյալ տարածքների վրա ստեղծված այսպես կոչված ռեժիմին և ձևաչափի փոփոխությունն անընդունելի են»։
Բաքուն իհարկե գոհ է միջնորդների հայտնած դիրքորոշումից, որովհետև գիտակցում է, որ առանց մեծ ջանքերի ձերբազատվել է Վիեննայի և Սանկտ-Պետերբուրգի փաստաթղթերից։
Քաղաքագետ Հրանտ Մելիք-Շահնազարյանը գտնում է, որ «Բաքվում հիմա էլ անհամբեր սպասում են, որ մոտ օրերս Հայաստանին բանակցություններից խուսափելու և ըստ էության բանակցությունները տապալելու պաշտոնական մեղադրանք ներկայացնեն։ Իհարկե՝ կրկին համանախագահների կնիքով հաստատված»։
«Այս սցենարով պատերազմն անխուսափելի է թվում։ Երեկվանից մի շարք իշխանամետ գործիչներ համոզում են մարդկանց, որ «Նիկոլը հող չի հանձնելու, նման թուղթ չի ստորագրելու»։ Ստեղծված իրավիճակի նման... մեկնաբանություն ասեմ, թե՞ արդարացում՝ ամենահիմար բանն է, որ կարող էր անել այսօրվա իշխանությունը։ Գիտենք, որ չի հանձնելու։ Չի կարող։ Բայց խոսքը դրա՞ մասին է։
Այս մարդիկ նույնիսկ չեն հասկանում, որ Փաշինյանի առջև նման պահանջ ոչ ոք չի էլ դնելու։ Նրանք չեն տեսնում, որ Ադրբեջանը ոչ միայն ձերբազատվում է իր ագրեսիան զսպող քաղաքական բոլոր գործոններից, այլև պայմանավորվածություններ է ձեռք բերում նույն այն ուժերի հետ, ովքեր կարող են և պետք է խոչընդոտեին ռազմական ճանապարհով ղարաբաղյան հարցն իր օգտին լուծելու Ալիևի ծրագրերին։ Նրանք չեն գիտակցում, որ կանգնել են պատերազմի շեմին ու որ այդ պատերազմի պատասխանատվությունն ամբողջությամբ դրվելու է Հայաստանի ուսերին», - նշում է քաղաքագետը։
Եկել է լրջանալու պահը։ Հետաքրքրական է, որ այս հայտարարության ֆոնին Նիկոլ Փաշինյանը որոշում է Անվտանգության խորհրդի նիստն անցկացնել Արցախում․․․